सुभाषितरत्नकोशः/२५ दूतिकोपालम्भव्रज्या
ततो दूतिकोपालम्भव्रज्या 

निःशेषच्युतचन्दनं स्तनतटो निर्यातराजो ऽधरो नेत्रे दूरम् अनञ्जने जललवप्रस्यन्दिनी ते तनुः /  
आशाच्छेदिनि दूति बान्धवजनस्याज्ञातपीडागमे वापीं स्नातुम् इतो गतासि न पुनस् तस्याधमस्यान्तिकम्     २५.१    (८३७)  

किं त्वं निगूहसे दूति स्तनौ वक्त्रं च पाणिना /  
सव्रणा एव शोभन्ते शूराधरपयोधराः     २५.२    (८३८)  

साधु दूति पुनः साधु कर्तव्यं किम् अतः परम् /  
यन् मदर्थे विलग्नासि दन्तैर् अपि नखैर् अपि     २५.३    (८३९)  

विहारः कण्ठदेशस् ते काषाये तव लोचने /  
अधरौ वीतरागौ ते दूति प्रव्रजितासि किम्     २५.४    (८४०)  

दूति किं तेन पापेन शास्त्रातिक्रमकारिणा /  
पञ्च पञ्चनखा भक्ष्याः षष्ठी त्वं येन खादिता     २५.५    (८४१)  

नायातः सामदानाभ्याम् इति भेदे ऽपि दर्शिते /  
साधु यद् दुर्विनीतस्य त्वया दण्डो निपातितः     २५.६    (८४२)  

अनेन वीतरागेण बुद्धेनेवाधरेण ते /  
दूति निर्व्याजम् आख्याता सर्ववस्तुषु शून्यता     २५.७    (८४३)  

पार्श्वाभ्यां सप्रहाराभ्याम् अधरे व्रणखण्डिते /  
दूति संग्रामयोग्यासि न योग्या दूतकर्मणि     २५.८    (८४४)  

त्वया दूति कृतं कर्म यत् तद् अन्येन दुष्करम् /  
शरणागतविध्वंसी छिद्रान्वेषी निपातितः     २५.९    (८४५)  

क्षामा तनुर् गतिः खिन्ना नेत्रे व्यालोकतारके /  
वाग् अस्पष्टा श्लथं वासो दूति त्वं ज्वरितासि किम्     २५.१०    (८४६)  

रजन्याम् अन्यस्यां सुरतपरिवर्ताद् अनुचितं मदीयं यद् वासः कथम् अपि हृतं तेन सुहृदा /  
त्वया प्रीत्यानीतं स्वनिवसनदानात् पुनर् इदं कुतस् त्वादृग् दूति स्खलितशमनोपायनिपुणा     २५.११    (८४७)  

नायातो यदि तादृशं स शपथं कृत्वापि दूति प्रियस् तत् किं कोपनया त्वया स्वदशनैर् अग्राधरः खण्डितः /  
स्वेदाम्भःकणदायि वेपनम् इदं त्यक्त्वा भज स्वस्थतां को लोकस्य सखि स्वभावकुटिलस्यान्तर्गतं ज्ञास्यति     २५.१२    (८४८)  

रोमाञ्चं वहसि श्वसिष्य् अविरतं ध्यानं किम् अप्य् आश्रिता दृष्टिस् ते भ्रमति प्रकम्पचपले व्यक्तं च ते शीत्कृतम् /  
तं लब्ध्वा खलु बन्धकीव सुरतव्यापारदक्षं जनं किं दूति ज्वरितासि पापम् अथवा स्पृष्ट्वा भवन्त्य् आपदः     २५.१३    (८४९)  

श्वासः किं त्वरिता गतिः पुलकिता कस्मात् प्रसाद्यागता वेणी भ्रश्यति पादयोर् निपतनात् क्षामा किम् इत्य् उक्तिभिः /  
स्वेदार्द्रं मुखम् आतपेन गलिता नीवी गमाद् आगमाद् दूति म्लानसरोरुहद्युतिमुषः स्वौष्ठस्य किं वक्ष्यसि     २५.१४    (८५०)  

अधरेणोन्नतिभाजा भुजङ्गपरिपीडितेन ते दूति /     
संक्षोभितं मनो मे जलनिधिर् इव मन्दरागेण     २५.१५    (८५१)       

सद्भावोपगता समप्रणयिनी दाराः परस्येति वा दूते रागपराभवः क्रियत इत्य् एतन् न मीमांसितम् /  
येनाम्भोरुहसंनिभस्य वदनस्यापाण्डुता ते कृता दूति भ्रष्टगुणस्य तस्य निलयं स्वप्ने ऽपि मा गाः पुनः     २५.१६    (८५२)  

स्वकार्यबुद्ध्यैव सदा मदर्थे दूति प्रवृत्तिं प्रतिपालयन्त्या /  
त्वया फलेनैव विभावितो ऽयं मया सहाभिन्नशरीरवादः     २५.१७    (८५३)  
वित्तोकस्य 

        इति दूतीकोपालम्भव्रज्या